खुले बाड़े में प्रत्येक पशु को करीब अस्सी से एक सौ वर्ग फीट की जगह मिली रहती है, जिसमें से पचास वर्ग फीट में पेड़ों की छांव होती है। भैंसों को खुले रखने का एक लाभ यह भी है कि कभी अगर छप्पर वगैरह में आग लग जाय या आंधी-तुफान से उड जाये तो इन पशुओं को हानि होने की सम्भावना कम रहती है। इन पशुओं के लिए भूसा व पुआल देने के लिए नाद होती है, जिसे ढ़ाई फीट प्रत्येक पशु के हिसाब से जगह दी जाती है। इन पशुओं के लिए पानी का कोई प्रबन्ध नहीं होता है। ये पशु नदी में जाकर पानी पीते हैं और वहीं नहाकर अपने को ठंडा रखते हैं। कहने का तात्पर्य यह है कि पशुओं के रख-रखाव में हमें गुज्जरों के कुशल प्रबंधन से सीख लेनी चाहिए और उसे व्यवहार में अपना कर स्वावलंबी बनना चाहिए।